Google giver Bard et markant løft

Siden lanceringen af Bard i juli har Google arbejdet kontinuerligt på at forbedre den underliggende sprogmodel, PaLM2, med afsæt i feedback fra brugerne. I dag lancerer Google så en række forbedringer af sprogmodellen og nye features.

Blandt de mest centrale nyheder er udvidelsen Bard Extensions, som i første omgang er tilgængelig på engelsk, men ruller ud på dansk senere. Gennem Extensions kan Bard nu hente og samle information på tværs af andre Google-apps og tjenester som eksempelvis YouTube, Maps, Flights og Hotels.

Dermed kan kan man eksempelvis få Bard til at foreslå en personlig rejseplan, vise forslag til flyafgange og hoteller i realtid, give videotips til seværdigheder eller få rutevejledning til lufthavnen i Maps.

Fremover bliver det også lettere at dobbelttjekke Bards svar. Fra i dag kan man på engelsksprogede søgninger finde knappen ”Google it” (Googles logo) under Bards svar. Når en paragraf kan dobbelttjekkes i søgemaskinen, vil paragraffer blive fremhævet, og brugeren får mulighed for at klikke sig videre for at læse mere og selv vurdere kildernes troværdighed.

De henvisninger, du finder via Google-it-funktionen, er ikke nødvendigvis de samme kilder, som Bard har brugt som afsæt for sit svar, men er en ekstra foranstaltning til at validere information fra dine Bard-samtaler.

Efter test og evaluering blandt engelsksprogede brugere er Google nu klar til at udrulle en række eksisterende funktioner i Bard til 40 nye lande og sprog, herunder til Danmark og på dansk. Det gælder blandt andet muligheden for at uploade billeder med Google Lens, inkludere billeder fra Search i Bards svar og tilpasse tonen og stilen i samtaler med Bard til forskellige samtalesituationer.

Alle opdateringer er tilgængelige fra i dag – nogle i Danmark, andre i første omgang kun på engelsk.

Læs eventuelt mere i Googles blogindlæg.

Google giver Bard et markant løft