Google afviser at Bard er trænet med data fra ChatGPT

OpenAI har med deres ChatGPT-bot sat tech-verdenen på den anden ende. Derfor annoncerede Google fornyligt også Bard, der skal tage kampen op og inkluderes i Googles egne produkter.

Men alt er ikke lutter lagkage de to virksomheder imellem. En tidligere Google-ansat, som nu er hos OpenAI, hævder at Googles Brain-team, der står for udviklingen af Bard, har brugt data fra ChatGPT til at træningen heraf. Nærmere bestemt tekster fra sitet ShareGPT, der er en samling af samtaler brugere har haft med chatbotten.

Det kan Version2 berette og fortæller endvidere at vedkommende fremlagde sine bekymringer til Googles CEO Sundar Pichai og andre ledende medarbejdere hos Google.

Brug af chatlogs fra ChatGPT til oplæring af andre chatbots er i øvrigt i strid med brugervilkårene og medarbejderen var derudover nervøs for, at det ville gøre Bards svar enslydende med ChatGPTs.

I en udtalelse til The Verge afviser Google anklagerne. “Bard er ikke trænet med data fra ShareGPT eller ChatGPT,” udtaler Chris Pappas fra Google.

Google har halset efter ChatGPT, der pludselig brød igennem. Derfor skulle ansatte fra Googles datterselskab Deepmind nu være koblet på Brain-teamet, så opgaven kan løftes tilfredsstillende.

Perspektiverne for chatrobotterne har været fulgt med stor interesse. Men det er ikke uden frygt, at der udvikles på den kunstige intelligens. Derfor satte Elon Musk, Steve Wozniak og andre ledende techskikkelser sin underskrift på et åbent brev. Her opfordres til at stoppe op og overveje konsekvenserne.

Google afviser at Bard er trænet med data fra ChatGPT